Skep só ’n stylvolle tuiskantoorTuiskantoor (Foto: Biggie Best) Die tuiskantoor is geen uitsondering meer nie en het vinnig die norm vir baie mense geword. Of jy nou ŉ hele kamer of ŉ klein gebied in die huis as werkplek het, jy kan ŉ pragtige, funksionele oase skep wat jou sal inspireer en help fokus. Die huisware-handelaar Biggie Best bied die volgende wenke om vir jou die perfekte werkruimte te skep. Meubels Die eerste stap is om slim meubelaankope te doen. Dink aan hoe jy te werk gaan en koop eers daardie items wat van die uiterste belang is. Kyk na meubels wat mooi maar tog funksioneel is, én wat die res van jou huis sal aanvul. Groenigheid Bring lewe in jou huis met groenigheid en plante. As jy nie groen vingers het nie, hoef jy jou nie te bekommer nie, want jy kan pragtige fop-plante en -blomme koop wat byna nes die ware jakob lyk. Jy kan kleiner plante kies om op jou lessenaar neer te sit, of groter plante wat in ŉ pot op die vloer kan staan. Tuiskantoor (Foto: Biggie Best) Beligting Kies ŉ gedeelte in jou huis wat baie natuurlike lig kry. Gee jouself ŉ mooi uitsig langs ŉ venster, maar maak wel seker daar is nie ŉ weerkaatsing op jou rekenaarskerm nie. Jy kan ook ŉ lampie op jou lessenaar neersit vir werk wat in die aand gedoen word of fyner werk waar jy meer lig nodig het. ŉ Gemaklike stoel ŉ Stoel van goeie gehalte wat aan al jou behoeftes voldoen, is uiters belangrik. Hoewel ŉ tradisionele lessenaarstoel met wieletjies ŉ goeie keuse is, kan ŉ hoërug-eetkamerstoel ook werk. Indien jou ruimte dit toelaat, kan jy ŉ ekstra gemaklike stoel naby jou lessenaar neersit waarheen jy tydelik kan wegtree om jou te verfris en kreatiwiteit op te bou. Sulke stoele is ook ŉ goeie plek om ŉ aksentkleur in jou ruimte te bring. Bêreplek Tuiskantoor (Foto: Biggie Best) Jou tuiskantoor moet netjies en skoon wees, so maak seker jy het genoeg bêreplek vir alles wat jy kortkom. Gebruik mandjies vir ekstra goed soos penne, oorfone, plaknotas en ŉ kramdrukker. Rakke kan dan gebruik word om boeke en papiere te bêre. Die rakke kan ook gebruik word om ŉ paar interessante kleure met bykomstighede toe te voeg. Bykomstighede en kleur Meubels met ŉ dekoratiewe element en bykomstighede met aksentkleure kan die gemaklike gevoel van jou tuiskantoor vestig. Geel en groen is tans in die kol met dekorgiere, en blou is ook immergewild – veral in donker, diep skakerings. Helder kussings, ŉ pennehouer, notaboekies of ornamentele beeldjies kan alles op dié manier gebruik word.